Președintele rus Vladimir Putin a sugerat că Moscova nu va respecta cererile de încetare a focului în Ucraina în timpul Jocurilor Olimpice de vară, făcând referire la tratamentul incorect impus sportivilor ruși, scrie The Moscow Times.
Întrebat în timpul unei vizite în China dacă susține ideea președintelui francez Emmanuel Macron pentru un „armistiu olimpic” global în timpul Jocurilor de la Paris din această vară, Putin a răspuns: "Cred că aceste principii olimpice, inclusiv „armistițiul olimpic” sunt foarte corecte". El a adăugat însă: "Oficialii sportivi internaționali de astăzi nu se supun principiilor Cartei Olimpice".
El a acuzat organismele sportive că "nu le-au permis sportivilor noștri (ruși – n.r.) să participe la Jocurile Olimpice sub steagul nostru, cu imnul nostru național".
Putin: Nimeni nu a ajuns vreodată la un acord în acest fel
"Ei comit încălcări ale regulilor împotriva noastră și cer respectarea lor de către noi. Dragi prieteni: nu vom ajunge așa departe. Nimeni nu a ajuns vreodată la un acord în acest fel", a spus el.
Președintele francez Emmanuel Macron și-a reiterat vineri ideea "unui armistițiu olimpic pentru ca Rusia să-și înceteze operațiunile actuale" în Ucraina.
Rusia intenționează să organizeze un eveniment sportiv similar în septembrie, după ce i s-a interzis să concureze ca națiune la Jocurile Olimpice – împreună cu aliatul Belarus – din cauza invaziei sale în Ucraina.